भारत ने कहा है कि वह अपने एक व्यापारिक जहाज के अपहरण की आशंका के मद्देनज़र नाइजीरिया व बेनिन के संबंधित विभागों के साथ संपर्क में है। इस बाबत आबूजा में 24-घंटे वाली हेल्पलाइन स्थापित की गई है। आशंका है कि 22 भारतीय नागरिकों को ले जा रहे एक जहाज का उक्त क्षेत्र में अपहरण कर लिया गया है। यह जहाज पिछले 60 घंटों से पश्चिमी अफ्रीका के समुद्री इलाके से लापता है।
इस संबंध में भारतीय विदेश मंत्रालय के प्रवक्ता रवीश कुमार ने कहा कि मुंबई के एंग्लो ईस्टर्न शिपिंग कंपनी का एक व्यापारिक जहाज गुयाना की खाड़ी में बेनिन समुद्री किनारे से लापता हो गया है।
उन्होंने कहा कि भारत के संबंधित राजनयिक अबूजा और बेनिन के अधिकारियों के साथ व्यापक संपर्क स्थापित किए हुए हैं। ताकि जहाज की सही स्थिति के बारे में सटीक जानकारी हासिल की जा सके। इसके साथ ही जहाजरानी मंत्रालय के एक अन्य अधिकारी भी नाइजीरिया व बेनिन के संबंधित अधिकारियों के साथ बातचीत कर रहे हैं।
हालांकि अब तक जहाज के बारे में कोई जानकारी नहीं मिल सकी है।
अनिल पांडेय